[pic] | COMISIA COMUNITĂŢILOR EUROPENE |

Bruxelles, 14.2.2008

COM(2008) 80 final

2008/0033 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

de modificare a Directivei 76/769/CEE a Consiliului referitoare la restricțiile privind introducerea pe piață și utilizarea anumitor substanțe și preparate periculoase (diclormetan) (modificarea Directivei 76/769/CEE a Consiliului)

(prezentată de Comisie){SEC(2008) 192}{SEC(2008) 193}

EXPUNERE DE MOTIVE

1. CONTEXTUL PROPUNERII

Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase stabilește cadrul pentru armonizarea reglementărilor în Uniunea Europeană privind introducerea pe piață și utilizarea substanțelor și preparatelor periculoase.

Directiva 76/769/CEE este utilizată pentru gestionarea riscurilor substanțelor periculoase pentru sănătatea umană și mediu. Substanțele și preparatele periculoase enumerate în anexa I la Directiva 76/769/CEE pot fi introduse pe piață și utilizate numai în anumite condiții.

Se propune gestionarea riscurilor prezentate de diclormetan (DCM) prin menționarea acestei substanțe în Anexa I la Directiva 76/769/CEE.

1.1. Diclormetan: proprietăți chimice și riscuri pentru sănătatea umană

Diclormetanul (DCM), număr CAS 75-09-2 și număr EINECS 200-838-9, este o hidrocarbură alifatică halogenată incoloră cu miros pătrunzător eterat sau ușor dulceag. Este utilizat în principal la producerea medicamentelor, a solvenților și a aplicațiilor auxiliare, precum și la fabricarea decapanților pentru vopsele și a adezivilor.

DCM nu se află pe lista de priorități stabilită conform Regulamentului (CEE) nr. 793/93 din 23 martie 1993 privind evaluarea și controlul riscurilor prezentate de substanțele existente. Cu toate acestea, riscurile prezentate de DCM-ul din decapanții pentru vopsele au fost evaluate de mai multe studii[1] care au ajuns la concluzia că este necesară impunerea unor măsuri de reducere a riscului în întreaga UE. Decapanții pentru vopsele sunt utilizați la îndepărtarea straturilor de vopsea, în special a straturilor de vopsea umflată sau crăpată de pe diferite substraturi, în special metal sau lemn, aceștia fiind folosiți atât de către utilizatori industriali și profesionali, cât și de către consumatori.

Principalele riscuri ale DCM-ului asupra sănătății umane se datorează vaporilor și efectelor toxice ale acestora asupra sistemului nervos central. Aceste efecte, asociate cu condiții de muncă/operaționale improprii (cum ar fi ventilația inadecvată, echipamente individuale de protecție necorespunzătoare) au contribuit la producerea unor accidente, dintre care unele mortale, înregistrate în ultimii 18 ani în UE.

Conform Comitetului științific pentru riscurile asupra sănătății și mediului[2] (SCHER), expunerea la DCM-ul eliberat de decapanții pentru vopsele reprezintă o preocupare pentru sănătatea umană, în special pentru populații mai vulnerabile cum ar fi copiii, din cauza unui potențial de expunere mai ridicat. Concentrațiile ridicate de DCM măsurate în cursul activităților de decapare sunt inacceptabile din cauza riscurilor pentru sănătatea umană.

Mai multe alternative la decapanții pentru vopsele pe bază de DCM sunt deja disponibile pe piață: decaparea fizică/mecanică, decaparea pirilotică/termică și decaparea chimică cu utilizarea unor substanțe chimice, altele decât DCM. Deși decapanții chimici alternativi sunt folosiți cel mai des, aceștia prezintă la rândul lor un profil de risc și, în funcție de concentrația din formulările utilizate, aceștia pot prezenta alte riscuri utilizatorilor.

În ultimii patru ani au avut loc discuții între Comisie, statele membre și alte părți interesate. În ciuda opiniilor extrem de diferite asupra riscurilor asociate DCM-ului și asupra siguranței metodelor alternative, s-a ajuns la o înțelegere privind nevoia de restricții în ceea ce privește introducerea pe piață și utilizarea acestuia la nivel comunitar, în temeiul Directivei 76/769/CEE, în scopul limitării riscurilor prezentate de DCM.

1.2. Efectele scontate ale legislației UE

Datorită faptului că există necesitatea de a limita riscurile utilizării industriale, profesionale sau de către consumatori a decapanților pentru vopsele pe bază de DCM, ar trebui aplicate anumite restricții în ceea ce privește introducerea pe piață și utilizarea acestora. Prezenta decizie ar modifica anexa I la Directiva 76/769/CEE prin adăugarea diclormetanului, ceea ce ar garanta aplicarea unor reglementări armonizate la nivel comunitar.

Cele mai multe accidente mortale cauzate de utilizarea decapanților pentru vopsele pe bază de DCM, înregistrate în Europa în ultimii 18 ani, au fost legate de utilizarea industrială și profesională în condiții de ventilație inadecvată și cu folosirea improprie a echipamentelor individuale de protecție.

Pentru activitățile desfășurate cu ajutorul instalațiilor industriale, ar trebui aplicate anumite cerințe obligatorii cum ar fi: utilizarea de mănuși de protecție adecvate, instalarea unor sisteme de ventilație locală sau folosirea unui aparat respirator cu alimentare independentă, precum și modificarea rezervoarelor de imersie pentru a reduce expunerea lucrătorilor.

Utilizările profesionale ar trebui interzise total, însă statele membre ar putea opta pentru permiterea utilizării în continuare pe teritoriul lor de către profesioniști autorizați, în cazul activităților unde înlocuirea DCM este considerată de către statul membru respectiv ca fiind deosebit de dificilă sau inadecvată. Aceste autorizații ar trebui să fie supuse unor cerințe specifice de formare.

O interzicere totală a introducerii pe piață a decapanților pentru vopsele pe bază de DCM ar trebui aplicată în cazul utilizării de către consumatori, aceasta fiind singura măsură care ar putea elimina riscurile.

2. REZULTATELE CONSULTĂRILOR CU PĂRȚILE INTERESATE ȘI EVALUAREA IMPACTULUI

2.1. Consultări

În 2004, Comisia a demarat discuțiile cu ocazia reuniunilor grupului de lucru al Comisiei responsabil de punerea în aplicare a Directivei 76/769/CEE (denumit în continuare „Grupul de lucru privind restricțiile”). În noiembrie 2005, Comisia a organizat un forum asupra „agenților decapanți pentru vopsele”, cu implicarea producătorilor de decapanți pentru vopsele pe bază de DCM și a producătorilor care oferă metode alternative. Din cauza divergențelor de opinie între industrie și autorități, Comisia a atribuit unui contractant extern executarea unui nou studiu care să colecteze informații suplimentare necesare evaluării impactului unor eventuale restricții la nivel comunitar în ceea ce privește comercializarea și utilizarea decapanților pentru vopsele pe bază de DCM.

Recomandările acestui studiu[3] au fost discutate la reuniunea grupului de lucru privind restricțiile din 3 iulie 2007. Au participat sau au fost consultați: reprezentanți ai societăților care sunt în favoarea utilizării în continuare a DCM-ului, reprezentanți ai societăților care sunt în favoarea metodelor alternative, Organizația Europeană a Consumatorilor (BEUC), Federația europeană a sindicatelor din minerit, chimie și energie (EMCEF), Confederația Europeană a Sindicatelor (ETUC).

2.2. Evaluarea impactului

O evaluare detaliată a impactului a fost întocmită și trimisă comitetului de evaluare a impactului în data de 5 octombrie 2007, iar acesta a emis un aviz în data de 9 noiembrie 2007. Toate observațiile comitetului (lista de control privind calitatea evaluării impactului și avizul final) au fost incluse în versiunea finală a evaluării impactului[4].

Au fost evaluate mai multe opțiuni printre care lipsa acțiunii, acțiuni voluntare din partea industriei și restricții legislative de diferite niveluri, cele mai eficiente și mai eficace opțiuni pentru cele trei categorii de utilizări fiind următoarele:

- Pentru utilizări industriale

Activitățile de decapare care utilizează decapanți pentru vopsele pe bază de DCM ar trebui desfășurate numai în instalații industriale, în condițiile unor cerințe obligatorii cu privire la protecția personalului, cum ar fi utilizarea de mănuși de protecție adecvate, instalarea unor sisteme de ventilație de evacuare sau folosirea unui aparat respirator, precum și instituirea unor măsuri de control tehnic al rezervoarele de imersie. Aceste măsuri vor sprijini și mai mult aplicarea legislației pentru protecția muncii prin reducerea eficientă a expunerii la DCM, reducând astfel numărul accidentelor și al deceselor.

- Pentru utilizări profesionale

Utilizările decapanților pentru vopsele pe bază de DCM de către profesioniști în medii neindustriale ar trebui interzise total, însă statele membre ar putea opta pentru permiterea utilizării în continuare pe teritoriul lor de către profesioniști autorizați, în cazul activităților unde înlocuirea DCM este considerată de către statul membru respectiv ca fiind deosebit de dificilă sau inadecvată. Această măsură va atribui statelor membre și societăților interesate responsabilitatea deplină și costul administrativ necesar pentru instituirea și controlul unui sistem de formare și autorizare care să prevadă măsuri adecvate. Numărul accidentelor și al deceselor va fi astfel redus.

- Pentru utilizări de către consumatori

O interzicere totală a introducerii pe piață a decapanților pentru vopsele pe bază de DCM pentru utilizarea de către consumatori reprezintă singura măsură care ar putea elimina riscurile pentru consumatori. Ar fi imposibilă atât supravegherea exhaustivă a comportamentului consumatorilor în cadrul activităților din propriul atelier, cât și asigurarea unei formări adecvate sau a utilizării echipamentului de protecție necesar.

3. ELEMENTELE JURIDICE ALE PROPUNERII

3.1. Temei juridic

Temeiul juridic al propunerii îl constituie articolul 95 din Tratat.

Prezenta decizie ar stabili norme pentru introducerea pe piață și utilizarea decapanților pentru vopsele pe bază de DCM pentru trei categorii de utilizări (industriale, profesionale și de către consumatori).

De asemenea, prezenta decizie ar stabili norme uniforme pentru circulația decapanților pentru vopsele pe bază de DCM și ar evita obstacolele din calea comerțului cauzate de diferențele din legislațiile diferitelor state membre. Prezenta propunere de modificare a Directivei 76/769/CEE ar ajuta la îmbunătățirea condițiilor funcționării pieței interne și ar garanta un nivel înalt de protecție a sănătății umane.

3.2. Principii de subsidiaritate și proporționalitate

Directiva 76/769/CEE a Consiliului referitoare la restricțiile privind introducerea pe piață și utilizarea anumitor substanțe și preparate periculoase caută să stabilească reguli armonizate pe întreg teritoriul UE și să evite legislațiile naționale divergente, care pot produce obstacole în calea comerțului intracomunitar. Acest obiectiv nu poate fi realizat lăsând responsabilitatea acțiunii numai în sarcina statelor membre.

De asemenea, măsurile propuse de prezenta decizie sunt proporționate dacă se iau în considerare costurile și avantajele globale pentru toate categoriile de utilizări, în raport cu scopul final de a îmbunătăți protecția sănătății umane.

3.3. Alegerea instrumentelor

Comisia a ales Directiva 76/769/CEE a Consiliului ca fiind instrumentul cel mai potrivit pentru menținerea pieței interne și, în același timp, pentru asigurarea unui nivel înalt de protecție a sănătății umane și a mediului. Prin urmare, aceasta respectă prevederile articolului 95 alineatul (3) din Tratat.

Directiva 76/769/CEE va fi abrogată la 1 iunie 2009 prin Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei. Modificarea la anexa I la Directiva 76/769/CEE propusă de prezenta decizie va fi aplicată după 1 iunie 2009 și va fi introdusă în anexa XVII la Regulamentul (CE) nr. 1907/2006.

Se recomandă modificarea anexei I la Directiva 76/769/CEE printr-o decizie și nu printr-o directivă, deoarece transpunerea restricțiilor propuse în legislația națională s-ar efectua doar cu câteva luni înaintea abrogării Directivei 76/769/CEE sau chiar după abrogarea acesteia. Transpunerea nu ar avea, prin urmare, nicio utilitate. În această situație, o decizie este un act juridic mai potrivit decât o directivă.

4. IMPLICAȚII BUGETARE

Nu există implicații bugetare care să rezulte din prezenta decizie.

2008/0033 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

de modificare a Directivei 76/769/CEE a Consiliului referitoare la restricțiile privind introducerea pe piață și utilizarea anumitor substanțe și preparate periculoase (diclormetan) (modificarea Directivei 76/769/CEE a Consiliului)

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 95,

având în vedere propunerea Comisiei[5],

având în vedere avizul Comitetului Economic și Social European[6],

hotărând în conformitate cu procedura prevăzută la articolul 251 din tratat[7],

întrucât:

(1) Riscurile pentru sănătatea umană prezentate de diclormetanul (DCM) din decapanții pentru vopsele au fost evaluate în mai multe studii[8] care au ajuns la concluzia ca sunt necesare măsuri de reducere a riscului pe întreg teritoriul UE, pentru a reduce riscul pentru sănătatea umană prezentat de aplicarea DCM la nivel industrial, profesional și de către consumatori. Rezultatele acestor studii au fost evaluate de Comitetul științific pentru toxicitate, ecotoxicitate și mediu (CSTEE – denumit ulterior SCHER) din cadrul Comisiei, care a confirmat faptul că expunerea la DCM eliberat din decapanții pentru vopsele reprezintă o preocupare pentru sănătatea umană[9].

(2) Pentru a atinge un nivel ridicat de protecție a sănătății pentru toate categoriile de utilizări (industriale, profesionale și de către consumatori), comercializarea și utilizarea decapanților pentru vopsele pe bază de DCM ar trebui restricționată.

(3) Decapanții pentru vopsele pe bază de DCM sunt utilizați de către consumatori pentru îndepărtarea vopselelor, a smalțurilor și a lacurilor atât în interiorul, cât și în exteriorul locuinței. Utilizarea în siguranță a DCM de către consumatori nu poate fi asigurată prin formare sau supraveghere. Prin urmare, singura măsură eficientă și proporționată de eliminare a riscurilor pentru consumatori este interzicerea comercializării și utilizării decapanților pentru vopsele pe bază de DCM.

(4) Pentru a asigura o punere în aplicare proporționată a retragerii treptate, pe întregul lanț de aprovizionare cu decapanți pentru vopsele pe bază de DCM, ar trebui stabilite date diferite pentru interzicerea primei introduceri pe piață și pentru interzicerea vânzării finale către consumatori și profesioniști.

(5) Deoarece, în ciuda interdicției, consumatorii ar putea avea acces la decapanții pentru vopsele pe bază de DCM prin lanțul de distribuție destinat utilizatorilor profesionali și industriali, pe produs ar trebui să figureze un avertisment.

(6) Accidentele mortale înregistrate în Europa în ultimii 18 ani ca urmare a utilizărilor profesionale și industriale sunt cauzate în principal de ventilații inadecvate, de echipamente individuale de protecție improprii, de utilizarea unor rezervoare inadecvate și de expunerea la DCM pe termen lung. Prin urmare, ar trebui impuse restricții cu scopul de a controla și de a reduce riscurile legate de utilizările profesionale și industriale.

(7) Profesioniștii se află, în general, sub incidența dispozițiilor din legislația referitoare la protecția muncii. Cu toate acestea, numeroase activități profesionale sunt deseori efectuate la sediul clienților, care de multe ori nu dispun de măsuri adecvate pentru gestionarea, controlul și reducerea riscurilor pentru sănătate. Mai mult, lucrătorii independenți nu intră sub incidența prevederilor din legislația referitoare la protecția muncii, aceștia necesitând o formare adecvată pentru a putea desfășura activități de decapare care utilizează decapanți pentru vopsele pe bază de DCM.

(8) Introducerea pe piață și utilizarea decapanților pentru vopsele pe bază de DCM de către profesioniști ar trebui interzise pentru a proteja sănătatea acestora și pentru a reduce numărul deceselor și al accidentelor. Cu toate acestea, în cazul în care înlocuirea DCM este deosebit de dificilă sau inadecvată, statele membre ar trebui să poată permite utilizarea în continuare a DCM de către profesioniștii care dețin autorizații speciale. Statele membre vor fi răspunzătoare de acordarea și monitorizarea acestor autorizații, care ar trebui acordate numai în baza unei formări obligatorii, cu cerințe specifice.

(9) Numărul de decese și de accidente înregistrate în cadrul activităților industriale reprezintă un indicator al aplicării inadecvate a legislației muncii. Deoarece expunerea la DCM este în continuare la un nivel ridicat, ar trebui aplicate măsuri suplimentare pentru reducerea riscului la care sunt expuși lucrătorii instalațiilor industriale. Ar trebui adoptate măsuri preventive cum ar fi o bună ventilație a locului de muncă, utilizarea echipamentelor individuale de protecție adecvate și modificări suplimentare ale rezervoarelor.

(10) Echipamentele individuale de protecție ar trebui să fie în conformitate cu cerințele Directivei 89/686/CEE a Consiliului din 21 decembrie 1898 privind apropierea legislațiilor statelor membre referitoare la echipamentul individual de protecție[10].

(11) Prin urmare, Directiva 76/769/CEE ar trebui modificată în consecință.

(12) Prezenta decizie nu aduce atingere legislației comunitare referitoare la cerințele minime pentru protecția lucrătorilor, cum ar fi Directiva 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă[11], precum și directivele specifice aferente, în special Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă (a șasea directivă specială în sensul articolului 16 alineatul (1) din Directiva 89/391/CEE a Consiliului) (versiune codificată)[12] și Directiva 98/24/CE a Consiliului din 7 aprilie 1998 privind protecția sănătății și securității lucrătorilor împotriva riscurilor legate de prezența agenților chimici la locul de muncă (a paisprezecea directivă specială în sensul articolului 16 alineatul (1) din Directiva 89/391/CEE)[13],

ADOPTĂ PREZENTA DECIZIE:

Articolul 1

Anexa I la Directiva 76/769/CEE se modifică în conformitate cu anexa la prezenta decizie.

Articolul 2

Prezenta decizie intră în vigoare în a treia zi de la data publicării în Jurnalul Oficial al Uniunii Europene .

Articolul 3

Prezenta decizie se adresează statelor membre.

Adoptată la Bruxelles, […]

Pentru Parlamentul European Pentru Consiliu

Președintele Președintele

ANEXĂ

În anexa I la Directiva 76/769/CEE se adaugă următorul punct xx:

„(xx) Diclormetan Nr. CAS: 75-09-2 Nr. EINECS: 200-838-9 | Decapanții pentru vopsele care conțin diclormetan în concentrație masică egală sau mai mare de 0,1% nu se introduc pe piață pentru prima dată după [12 luni de la intrarea în vigoare a prezentei decizii] în scopul aprovizionării publicului larg sau a profesioniștilor și nu se furnizează către aceștia după [24 de luni de la intrarea în vigoare a prezentei decizii]. Prin derogare de la punctul (1), statele membre pot autoriza furnizarea decapanților pentru vopsele care conțin diclormetan către profesioniști autorizați. Autorizația la care face referire punctul (2) se acordă profesioniștilor care au urmat o formare cu privire la utilizarea în siguranță a decapanților pentru vopsele care conțin diclormetan. Această formare trebuie să cuprindă: conștientizarea, evaluarea și gestionarea riscurilor pentru sănătate, utilizarea unei ventilații adecvate, utilizarea unor echipamente individuale de protecție corespunzătoare[14] . Decapanții pentru vopsele care conțin diclormetan în concentrație masică egală sau mai mare de 0,1% pot fi utilizați în instalații industriale numai dacă sunt îndeplinite următoarele condiții: ventilație de evacuare eficientă sau utilizarea de aparate respiratoare cu alimentare independentă[15], utilizarea unor rezervoare de imersie închise și acoperite atunci când nu sunt folosite utilizarea unor mănuși de protecție adecvate de către operatori[16]. Fără a aduce atingere altor legi comunitare privind clasificarea, ambalarea și etichetarea substanțelor și preparatelor periculoase, decapanții pentru vopsele care conțin diclormetan în concentrație masică egală sau mai mare de 0,1% trebuie marcați în mod lizibil și de neșters până la data de [24 de luni după intrarea în vigoare a prezentei decizii] cu mențiunea: „Rezervat utilizatorilor industriali și profesionali”.” |

1. [1] „Methylene chloride: Advantages and drawbacks of possible market restrictions in the EU”, studiu TNO-STB finalizat în noiembrie 1999. http://ec.europa.eu/enterprise/chemicals/studies_en.htm ; „Effectiveness of vapour retardants in reducing risks to human health from paint strippers containing dichloromethane”, studiu al grupului de experți ETVAREAD al cărui raport final a fost publicat în aprilie 2004 http://ec.europa.eu/enterprise/chemicals/studies_en.htm; „Impact assessment of potential restrictions on the marketing and use of dichloromethane in paint stripper”, studiu RPA finalizat în aprilie 2007. http://ec.europa.eu/enterprise/chemicals/studies_en.htm

[2] Avizul Comitetul științific pentru riscurile asupra sănătății și mediului cu privire la raportul final ETVAREAD din aprilie 2004 „Effectiveness of vapour retardants in reducing risks to human health from paint stripper containing dichloromethane”, adoptat de SCHER în cursul celei de-a 4-a sesiuni plenare din 18 martie 2005. http://ec.europa.eu/health/ph_risk/committees/04_scher/scher_opinions_en.htm

[3] „Impact assessment of potential restrictions on the marketing and use of dichloromethane in paint stripper”, studiu RPA finalizat în aprilie 2007. http://ec.europa.eu/enterprise/chemicals/studies_en.htm

[4] Documentul de lucru al serviciilor Comisiei: „Raport de evaluare a impactului” disponibil la: http ://ec.europa.eu/chemicals/studies_en.htm

[5] JO C […], […], p. […].

[6] JO C […], […], p. […].

[7] JO C […], […], p. […].

[8] „Methylene chloride: Advantages and drawbacks of possible market restrictions in the EU”, studiu TNO-STB finalizat în noiembrie 1999. http://ec.europa.eu/enterprise/chemicals/studies_en.htm ; „Effectiveness of vapour retardants in reducing risks to human health from paint strippers containing dichloromethane”, studiu al grupului de experți ETVAREAD al cărui raport final a fost publicat în aprilie 2004 http://ec.europa.eu/enterprise/chemicals/studies_en.htm ; „Impact assessment of potential restrictions on the marketing and use of dichloromethane in paint stripper”, studiu RPA finalizat în aprilie 2007. http://ec.europa.eu/enterprise/chemicals/studies_en.htm

[9] Avizul Comitetului științific pentru riscurile asupra sănătății și mediului cu privire la raportul final ETVAREAD din 1 aprilie 2004 „ Effectiveness of vapour retardants in reducing risks to human health from paint stripper containing dichloromethane ”, adoptat de SCHER în cursul celei de-a 4-a sesiuni plenare din 18 martie 2005. http://ec.europa.eu/health/ph_risk/committees/04_scher/scher_opinions_en.htm

[10] JO L 399, 30.12.1989, p. 18.

[11] JO L 183, 29.6.1989, p. 1. Directivă modificată prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p. 1).

[12] JO L 158, 30.4.2004, p. 50.

[13] JO L 131, 5.5.1998, p. 11.

[14] Aceste echipamente individuale de protecție trebuie să fie în conformitate cu cerințele Directivei 89/686/CEE a Consiliului.

[15] Aceste aparate respiratoare trebuie să fie în conformitate cu cerințele Directivei 89/686/CEE a Consiliului.

[16] Aceste mănuși de protecție trebuie să fie în conformitate cu cerințele Directivei 89/686/CEE a Consiliului.